
Ételfelismerés neurális hálózat segítségével mobileszközön

Felgyorsult és elkényelmesedett világunkban nagyon nem mindegy, hogy mikor, mi és milyen mennyiségben kerül a tányérunkra. A WHO kutatása szerint a túlsúlyos vagy elhízott emberek száma közel négyszeresére nőtt az elmúlt közel 50 évben. A krónikus elhízásnak vagy a nem megfelelő étkezési szokásnak rengeteg nem kívánatos hatása van az egészségre, például növeli a diabétesz, valamint a szív és érrendszeri betegségek kialakulásának esélyét. Az elhízás könnyedén megelőzhető, abban az esetben, ha tudjuk, hogy milyen makro tápanyagokból mennyit fogyaszthatunk. Az ételek naplózásával nem csak ezeket a problémákat tudjuk megelőzni, hanem segíthet az izomtömeget növelni, illetve hozzájárul a kiegyensúlyozottabb és egészségesebb életmód eléréséhez.
A dolgozat célja egy olyan étkezést naplózó applikáció készítése mobil eszközre, amely képes felismerni valós időben egyszerre több ételt, majd ezeknek a tápanyag tartalmát egységnyi adagra becsülni. A felismerni kívánt ételek között leginkább jellegzetes magyar ételek szerepelnek, ezzel csökkentve a feladat nagyságát. Az objektumok felismerésére két lehetőséget vizsgáltam meg a feladat megoldása során. Egy mélytanuló neurális hálózatot, ami képes egyszerre több étel felismerésére továbbá egy olyan futószalag szerű klasszifikációs neurális hálózategyüttest, amelynek feladata az ételek pontosabb beazonosítása. Klasszifikációra a MobileNetV3 architektúrát használtam és az objektum detektálást a YOLOv4 tiny modellek végzik. Ezzel a módszerrel a TP értéke 258-cal volt magasabb, miközben az FP értéke 163-mal, az FN értéke pedig 773-mal volt kisebb. Amennyiben a program nem képes detektálni az ételt, a felhasználónak lehetősége van kikeresni azt az adatbázisból és manuálisan elvégezni a hozzáadást. Az adatbázishoz olyan ételeket is hozzá lehet adni, amik alapból nem szerepelnek benne, így nincs lekorlátozva a rendszer azokra az ételekre, amiket fel tud ismerni. A programban lehetőség van megadni, hogy mik a céljaink súly, napi kalória és makro tápanyagok terén, és a napi haladást is láthatóvá teszi a felhasználónak.



